Brasilian väestö

Brasilian väestössä näkyy selvästi laajan siirtolaisuuden ja sulautumisen seuraukset. Väestöstä hieman yli puolet on eurooppalaisten jälkeläisiä ja lopuista useimmat ovat rodultaan sekoittuneita eurooppalaisia, afrikkalaisia ja intiaaneja. Osa uusimmista maahanmuuttajista on japanilaisia, puhdasverisiä intiaaneja on vähän, enimmäkseen Amazonian syrjäisimmissä kolkissa. Vuonna 2025 julkaistun geenitutkimuksen mukaan brasilialaiset ovat maailman sekoittunein kansa. Brasilialaisilla havaittiin keskimäärin 59 % eurooppalaista, 27 % afrikkalaistaustaista ja 13 % alkuperäisväestön perimää. Vuoden 2022 väestönlaskennan mukaan Brasilian alkuperäiskansoihin kuului vajaat 1 700 000 ihmistä, eli noin 0,83 % Brasilian väestöstä. 
Brasiliassa oli vuonna 2024 arviolta 220 051 512 ihmistä, joista 0-14-vuotiaita oli 19,6 %, 15-64-vuotiaita 69,5 % ja yli 65-vuotiaita 10,9 %. Väestön mediaani-ikä oli 35,1 vuotta; miehillä 34 vuotta ja naisilla 36,1 vuotta. Edellisestä vuodesta väestö oli kasvanut 0,61 %. Vuosien 1975-1985 välillä väestönlisäys oli noin 20-30 %. Eliniänodote oli 76,3 vuotta; naisilla 80,1 vuotta ja miehillä 72,6 vuotta.
Brasilian väestöstä noin 80 % asuu alle 320 kilometrin etäisyydellä rannikosta. Valtion hallitus on kuitenkin yrittänyt siirtää väestöä sisämaahan. Pääkaupunki siirrettiin vuonna 1960 sisämaahan, Brasíliaan, josta on matkaa rannikolle 960 kilometriä. Brasilia tarjosi ilmaista maata 1970-luvulla kaikille niille, jotka suostuivat muuttamaan Amazonin altaaseen. Kaupunkiväestöä on ollut enemmän kuin maaseudulla asuvia vuodesta 1970 saakka.
Brasilialaiset kuluttavat henkeä kohti 2 500–2 900 kaloria päivässä. Eläinvalkuaisia brasilialaiset kuluttavat 20–35 grammaa henkeä kohti päivässä, kun esimerkiksi Pohjoismaissa luku on yli 50.
Uskonto.
Brasilian väestöä yhdistää uskonto: vuonna 2000 heistä 73,89 % oli katolilaisia, ja Brasiliassa onkin maailman eniten katolilaisia. Protestanttisiin kirkkoihin kuuluvien määrä on kuitenkin nousussa: vuonna 2000 protestantteja oli 15,41 % väestöstä. Ateisteja ja muita uskonnottomia ihmisiä on 7,4 % väestöstä ja spiritistejä 1,3 %. Vuoden 2023 arviossa katolisten osuus väestöstä on laskenut 52,8 % ja protestanttien osuus noussut 26,7 %. Uskonnollisiin yhdyskuntiin kuulumattomien osuus oli 13,6 %. Vaikka Brasilia on maailman suurin katolinen maa, suuri osa brasilialaisista palvelee sekä afrikkalaisia jumalia että kristittyjen jumalaa.
Kieli.
Uskonnon lisäksi brasilialaisia yhdistää portugalin kieli, joka on tosin muuttunut erilaiseksi kuin Euroopan portugali. Kielen muuttumiseen ovat vaikuttaneet intiaanien ja maahanmuuttaneiden omat kielet, joten sanasto on hyvin erilainen kuin Euroopassa, mutta eroja on myös ääntämyksessä ja lauserakenteessa. Brasiliassa käytetyssä kielessä on mukana myös muualla maailmassa vanhentuneita ilmaisuja. Intiaanikielet tupí ja guaraní, ja afrikkalaiset kielet, ovat luoneet brasilianportugaliin monia sanoja. Useiden maantieteellisten paikkojen nimet ovat intiaanikielisiä. Euroopan portugalin sanojen merkitys on muuttunut brasilianportugalissa, esimerkiksi ”lencol” tarkoittaa Euroopan portugalissa kylpypyyhettä ja brasilianportugalissa vuodepeitettä. Brasilialainen ääntämys on sointuvampaa kuin portugalilainen, esimerkiksi lopputavut –de ja –te äännetään Brasiliassa –dži ja –tži.
Koulutus.
Noin 60-80 % Brasilian yli 15-vuotiaista on luku- ja kirjoitustaitoisia. Brasiliassa on oppivelvollisuus 7-12-vuotiaille. Peruskoulu kestää 4-5 vuotta, jonka jälkeiset yleissivistävät, ammatteihin valmistavat ja erikoisammattikoulut jakautuvat kahteen asteeseen. Ensimmäinen aste on neljävuotinen lukio ja toinen aste on kolmevuotinen college. Brasiliassa ei ollut yhtään yliopistoa ennen vuotta 1900; nykyisistä yliopistoista tärkeimmät ovat Rio de Janeiron (perustettu vuonna 1920), São Paulon (1934), Pôrto Alegren (1934), Curitiban (1912), Salvadorin (1946), Recifen (1946), Belo Horizonten (1927) ja Brasílian (1960) yliopistot. Pääosa yliopistoista on valtion yliopistoja, mutta maassa on myös yksityisiä katolisia yliopistoja.
Seksuaali- ja sukupuolivähemmistöt.
Yhdistyneiden kansakuntien datan mukaan Brasiliassa on arviolta miljoona transsukupuolista ihmistä. Transsukupuolisten määrä on arvioitu siis noin 0,5 prosentiksi kokonaisväestöstä. Homoiksi tai biseksuaaleiksi brasilialaisista ilmoittaa itsensä 2,9 miljoonaa ihmistä. Vahvasti katolisessa maassa väestöosuus on siis yli 18-vuotiaiden keskuudessa itse ilmoittamalla aavistuksen alle kaksi prosenttia. Aineiston keruutavan uskotaan piilottavan varsinkin miesten biseksuaalisuutta.
Kaupungeissa homo- ja biseksuaalien osuus on maan yleiskatsausta korkeampi. Rio de Janeirossa homo- ja bimiehet ovat 19,3 prosenttia kaupungin miesväestöstä. Tämä lukema vetää vertoja Yhdysvaltojen San Franciscolle. Suurimmissa kaupungeissa homo- ja bi-ihmisten osuudet tietyssä sukupuolessa ovat noin neljää prosenttia ja kuutta prosenttia, vastaavasti. Seksuaalivähemmistöjen väestöosuus sukupuolta kohden nousee siis yhteenlaskettuna kymmenen prosentin lukemaan sukupuolen edustajista. Syynä on seksuaalivähemmistöjen pakkautuminen kaupunkeihin.